Waldorfkool Läte

**Waldorfkool Läte** on Keilas tegutsev erapõhikool, mis juhindub oma tegevuses Waldorfi pedagoogikast. 

Kooli haldab MTÜ Haridus- ja Kultuuriselts Läte, mis on lapsevanemate asutatud ühendus.

Koolis on 9 põhikooliklassi, igas lennus üks klass. 2025/2026. õppeaastal õpib koolis 145 õpilast. Koolis õpivad ka õpilased väljaspool Keilat.

2024. aasta põhikooli lõpueksamite tulemused olid võrreldavad riikliku keskmisega: matemaatikas oli kooli keskmine 31,37 punkti (riiklik 30,95) ning eesti keeles 76,2 punkti (riiklik 75,8).

## Ajalugu
Kooli asutamine sai alguse lapsevanemate Pille ja Urmas Kelleri isiklikust vajadusest leida oma koolieelikust tütrele sobiv õpikeskkond. Kuna sel hetkel Eestis tegutsenud Waldorfi koolid jäid pere elukohast Keilas kaugele, tekkis mõte luua uus kool kodukohta.

2007. aasta mais toimus Keila Kultuurikeskuses esimene avalik kohtumine, kus tutvustati uue kooli loomise ideed. Sama aasta oktoobris loodi kooli loomisest huvitatud lapsevanemate poolt Haridus- ja Kultuuriselts Läte.

2007. aasta oktoobris kirjutati alla asutamislepingule, võeti vastu põhikiri ja eesmärk avada Waldorfi pedagoogikale tuginev kool. 2008. aasta 1. septembril alustas Erakool Läte tegutsemist 12 esimese klassi lapsega Keila lasteaia Rukkilill koolitustiivas. Kooli esimene klassiõpetaja oli Epp Orgse.

Erakool Läte nime kandis kool 2016. aastani, mil kooli nimeks sai Waldorfkool Läte.

Kool kasvas järk-järgult ühe klassi kaupa ning esimene lend lõpetas 2017. aasta kevadel.

2017. aasta detsembris sai Waldorfkool Läte tähtajatu tegevusloa.

## Koolielu
Õppetöö põhineb waldorfkoolide raamõppekaval ja kooli enda õppekaval. Õppetöö on korraldatud periood- ehk epohhiõppena, kus ühele teemale (nt emakeel, matemaatika, ajalugu) keskendutakse süvitsi 3–5 nädala jooksul hommikustes põhitundides.

Õppekava eripärana on õppeainete hulgas ka eurütmia (liikumiskunst) ja rõhk on praktiliste oskuste õpetamisel. Erinevalt tavakoolide riiklikust õppekavast hakatakse waldorfkoolis õpetama kaht võõrkeelt juba 1. klassis.

Kooli juhitakse kollegiaalselt läbi õpetajate kolleegiumi ja seltsi juhatuse. Lapsevanemad osalevad kooli igapäevaelus alates ühistest talgutest ja koolimaja korrastamisest kuni osalemiseni seltsi töörühmades. 

Kooli kodukord sätestab nutivaba koolikeskkonna, mille kohaselt hoiustatakse õpilaste telefone ja nutiseadmeid koolipäeva lõpuni õpetajate toas.

1.–8. klassis kasutatakse kirjeldavat hindamist. Aasta lõpus antakse õpilastele numbrilise tunnistuse asemel kirjalik iseloomustus, kus on toodud ka ülevaade kooliaastal toimunust ja läbitud õppeainete temaatikast. Numbriline tunnistus antakse, kui õpilane lahkub enne põhikooli lõppu teise kooli ja 9. klassis.

8. klassis tuleb õpilastel koostada kevadeks iseseisvalt aastatöö, mis võib olla kas uurimuslik või kunstilis-praktiline loovprojekt.

Mitmed kooli sündmused on seotud kalendripühadega. 4–6 korda aastas toimub kuupidu, kus osalevad kõik klassid.

Kool kuulub Eesti Vabade Waldorfkoolide ja -lasteaedade Ühendussse.

## Asukoht
2012. aastast tegutseb kool Keila südames asuvas ajaloolises hoones (Keskväljak 15).

## Välislingid
Waldorfkooli Läte koduleht

Eesti Vabade Waldorfkoolide ja -lasteaedade Ühendus

## Viited